IVLเทกยักษ์รีไซเคิลเป้าของเสียเป็นศูนย์
อินโดรามาฯ เทกโอเวอร์ยักษ์ใหญ่กิจการรีไซเคิลของยุโรป ตั้งเป้าไม่มีของเสียจากการผลิต
22 ก.ย. 2554

อินโดรามาฯ เทกโอเวอร์ยักษ์ใหญ่กิจการรีไซเคิลของยุโรป ตั้งเป้าไม่มีของเสียจากการผลิต
นายอาลก โลเฮีย ประธานเจ้าหน้าที่บริหาร กลุ่มบริษัท อินโดรามา เวนเจอร์ส (IVL) เปิดเผยว่า บริษัทได้ลงนามกับบริษัท Aurelius Ag เพื่อซื้อหุ้นทั้งหมด 100% ของบริษัท เวลแมน อินเตอร์เนชั่นแนล ในยุโรป ซึ่งเป็นบริษัทรีไซเคิลชั้นนำของยุโรป มูลค่าลงทุนไม่สามารถเปิดเผยได้ คาดว่าการซื้อขายกิจการจะเสร็จสิ้นภายในปีนี้
ผลจากการซื้อ เวลแมน ช่วยให้กลุ่ม IVL เข้าถึงการผสมรีไซเคิลเพ็ต (PET) กับของเสียจากอุตสาหกรรมอื่นๆ ส่งผลให้เป็นบริษัทที่ไม่มีของเสีย มีค่าการปล่อยคาร์บอนที่ต่ำ สอดคล้องกับความต้องการของผู้บริโภคในการรีไซเคิลของที่ใช้แล้วให้กลับมาใช้ใหม่ได้ และถ่ายทอดไปยังธุรกิจอื่นๆ ของกลุ่ม IVL ในทวีปเอเชีย
นอกจากนี้ ยังช่วยประหยัดต้นทุนการผลิตที่ต่ำ เพื่อรองรับลูกค้าทั้งในตลาดขวดและไฟเบอร์ ทำให้กลุ่ม IVL เติบโตอย่างยั่งยืนในธุรกิจรีไซเคิล รวมถึงโอกาสในการขยายธุรกิจเพิ่มเติมทั่วโลก 
สำหรับบริษัท เวลแมน เป็นบริษัทผู้นำรีไซเคิลขวด PET ที่มีชื่อเสียงและใหญ่ที่สุดในยุโรป และเป็นผู้ผลิตเส้นใยโพลีเอสเตอร์สังเคราะห์สั้น มีฐานการผลิต 3 แห่งในยุโรป ผลผลิตรวม 1.53 แสนตันต่อปี ได้แก่ โรงงานผลิตเส้นใยโพลีเอสเตอร์ในสาธารณรัฐไอร์แลนด์ โรงงานรีไซเคิลในเนเธอร์แลนด์ และโรงงานในประเทศฝรั่งเศส โดยโรงงานในไอร์แลนด์สามารถรีไซเคิลของเสียจากโพลีเอสเตอร์เป็นเส้นใยรีไซเคิล 100% ขวดที่ใช้แล้ว (Post Recycled Bottles) จะถูกบดและผ่านกระบวนการผลิตขวดและเส้นใยที่นำไปใช้ในผลิตภัณฑ์ที่เป็นพรีเมียม